**კონტრაქტორის პასუხისმგებლობა:**

**კონტრაქტორის მართვის ფუნქციები, პასუხისმგებლობის ზონები და ვალდებულებები:**

დამკვეთის ტერიტორიაზე მუშაობის შესრულების პერიოდში მკაცრად დაიცვას: საქართველოს შრომის კანონმდებლობის, პერსონალის სამუშაო რეჟიმის, შრომითი კონტრაქტების პირობების, მათი ჯანმრთელობის, უსაფრთხოების და გარემოს დაცვის მოთხოვნები.

დამკვეთის ტერიტორიაზე მიმდინარე სამუშაოებში არ გამოიყენოს 18 წლამდე ასაკის თანამშრომელი.

დამკვეთის ტერიტორიაზე მავნე და მაღალი საფრთხის ადგილებზე სამუშაოდ გამოიყენოს მხოლოდ ის პირები, ვისაც გავლილი აქვს სამედიცინო შემოწმება და აქვს ექიმის დასკვნა აღნიშნულ სამუშაოზე მისი გამოყენების შესახებ.

მუშაობის დაწყებამდე თავის პერსონალს გააცნოს წინამდებარე პროცედურა ხელმოწერით.

ორგანიზება გაუკეთოს დამკვეთის ტერიტორიაზე მიმდინარე მაღალი საფრთხის მქონე მავნე სამუშაოებს საქართველოს კანონმდებლობის მოთხოვნების შესაბამისად.

ჰქონდეს ყველა საჭირო დოკუმენტი (ლიცენზია, საქმიანობის ნებართვა და სხვა) მუშაობის წარმოებისთვის.

ორგანიზაციის ყველა თანამშრომელს ჩაუტაროს ყოველკვირეული შეხვედრები სამუშაო გარემოს უსაფრთხოების საკითხებზე. საჭიროების შემთხვევაში, დამკვეთს მიაწოდოს თათბირის ასლები დამსწრეთა ხელმოწერებით. ასეთ თათბირებს უნდა ესწრებოდეს დამკვეთის პასუხისმგებელი წარმომადგენელი.

საკანონმდებლო მოთხოვნების და საკუთარი პერსონალის უსაფრთხოების დაცვისათვის უზრუნველყოს ყველა აუცილებელი ინდივიდუალური დაცვის საშუალებით (უსაფრთხოების ფეხსაცმელი, ჩაფხუტი, დამცავი სათვალე, რესპირატორი, სამონტაჟო ქამარი, სმენის დამცავი და სხვა) მათი აღჭურვა. განახორციელოს დაცვის საშუალებების გამოყენების მონიტორინგი და დროულად ჩაანაცვლოს დაზიანებული დამცავი აღჭურვილობა.

სამუშაოს უსაფრთხოდ ჩატარებისთვის გამოიყენოს გამართული მექანიზმები, დანადგარები, გაზის ბალონები, რომელთა ტექნიკური მახასიათებლები აკმაყოფილებს უსაფრთხო მუშაობის შესრულების პირობებს და პრევენციას უკეთებს უბედურ შემთხვევებს და პერსონალის დაზიანებებს.

აწარმოოს საკუთარი და ქვეკონტრაქტორის მუშაობის დროს მომხდარი ყველა სიმძიმის ინციდენტის, უბედური შემთხვევის დოკუმენტირება/რეპორტირება დამკვეთთან და უზრუნველყოს თვიური ანგარიშის წარდგენა ყოველი თვის არაუგვიანეს მესამე სამუშაო დღისა.

ყოველდღიურად აღრიცხოს თანამშრომელები და საგანგებო სიტუაციის შემთხვევაში ჰქონდეს ზუსტი მონაცემები დამკვეთის ტერიტორიაზე მომუშავე პერსონალის რაოდენობის და ადგილმდებარეობის შესახებ.

მუშაობის დაწყებამდე კონტრაქტორი ორგანიზაციის ყველა თანამშრომელი უნდა მომზადდეს სამუშაო გარემოს ჯანმრთელობის, უსაფრთხოების და გარემოს დაცვის საკითხებში.

კონტრაქტორი ორგანიზაციის ის თანამშრომლები, რომელთაც არ გაუვლიათ შემავალი ინსტრუქტაჟი ჯანმრთელობისა და შრომის უსაფრთხოების საკითხებში, დაიშვებიან დამკვეთის ტერიტორიაზე მხოლოდ დამკვეთის წარმომადგენელის თანხლებით.

კონტრაქტორი ორგანიზაციის თანამშრომლები, რომელთაც საქართველოს კანონმდებლობით სამუშაოს შესასრულებლად მოეთხოვებათ სპეციალური ცოდნა, ვალდებულნი არიან წარმოადგინონ სათანადო ლიცენზია, ან სერტიფიკატი (შემდუღებელი, ამწეს-ოპერატორი, მბურღავი და ა.შ.), სამუშაო გარემოს ჯანმრთელობის და უსაფრთხოების საკითხებში.

კონტრაქტორმა დამკვეთის ტერიტორიაზე მუშაობის დაწყებამდე დამკვეთს უნდა წარუდგინოს სამუშაოს შემსრულებელი ჯგუფის (ხელმძღვანელი, ჯგუფის უფროსი, მუშა) და სამუშაო გარემოს ჯანმრთელობასა და უსაფრთხოებაზე პასუხისმგებელ პირთა სამუშაოზე დანიშვნის ბრძანებები, კომპეტენციის დამადასტურებელი სერტიფიკატების ასლები.

თუ კონტრაქტორის პერსონალის რაოდენობა დამკვეთის ტერიტორიაზე ნაკლებია 50-ზე (მათ შორის არის ქვე-კონტრაქტორიც), მაგრამ ისინი ასრულებენ მავნე სამუშაოს, დამკვეთის მხრიდან მოთხოვნის შემთხვევაში კონტრაქტორი ვალდებულია უზრუნველყოს სამუშაო ადგილზე მუდმივად შრომის უსაფრთხოების და ჯანმრთელობის დაცვის ინჟინერის არსებობა, რომელსაც აქვს კომპეტენციის დამადასტურებელი მტკიცებულებები.

დამკვეთის ტერიტორიაზე სამუშაოს შესრულებისას დაიცვას სისუფთავე და წესრიგი.

გაანეიტრალოს დაღვრილი სითხეები იმ ადგილებში, სადაც ისინი დაიღვარა.

დამკვეთთან შეთანხმების გარეშე კონტრაქტორს არა აქვს უფლება გამოიყენოს დამკვეთის კუთვნილი დანადგარები, მექანიზმები (სატვირთო ტრანსპორტი), გადასატანი კიბეები, იარაღები და სხვა აღჭურვილობა.

დამკვეთი არ აგებს პასუხს კონტრაქტორის მიერ უყურადღებოდ მიტოვებული სამუშაო იარაღების და აღჭურვილობის ქურდობის, ან დაკარგვის ფაქტზე.

დამკვეთი იტოვებს უფლებას შეამოწმოს ნებისმიერი იარაღი და აღჭურვილობა, რომელსაც იყენებს კონტრაქტორი დამკვეთის ტერიტორიაზე და აღკვეთოს იმ საშუალებების გამოყენება, რომელიც არ აკმაყოფილებს უსაფრთხოების მოთხოვნებს.

**მოთხოვნები ინდივიდუალური დაცვის საშუალებების გამოყენების მიმართ:**

პასუხისმგებლობა თანამშრომლების პერსონალური დაცვის აღჭურვილობით (PPE) უზრუნველყოფაზე აქვს კონტრაქტორს.

**მოთხოვნები ძირითადი PPE-ს მიმართ:**

ძირითადი PPE-ს შეადგენს დამცავი ტანსაცმელი, დამცავი ქუდი მშენებლობისა და სამონტაჟო სამუშაოებისათვის, რკინისსადებიანი უსაფრთხო ფეხსაცმელი. ჩაფხუტზე და დამცავ ტანსაცმელზე უნდა იყოს ლოგო კონტრაქტორის სახელის მითითებით.

საჭიროების შემთხვევაში, გამოიყენოს სპეციალური უსაფრთხოების ფეხსაცმელი, როგორიცაა რეზინის ჩექმები, დამცავები და ა.შ.

**თვალების და სახის დამცავი სპეციალური მოწყობილობები:**

6 დახურული ტიპის უსაფრთხოების სათვალეები უნდა იყოს გამოყენებული მსხვილი მტვრისაგან და მეტალის ბურღვისას წარმოქმნილი მფრინავი ნაწილაკებიდან, ასევე აგრესიული ხსნარების შხეფებისაგან და პნევმო/ელექტრო ხელსაწყოებთან მუშაობისას თვალის დაცვისათვის.

ასევე თვალის დამცავი სათვალის გამოყენებაა აუცილებელი ლითონის შედუღების, ჭრის და არგონით შედუღების სამუშაოების დროს.

სახის დამცავი ფარის გამოყენება აუცილებელია ისეთი სამუშაოების მიმდინარეობის დროს, როცა ხდება საშიში ქიმიური ნივთიერებების გამოყენება და ყველა სამუშაოს დროს, როცა არსებობს სახის დაზიანების რისკი.

**კონტრაქტორის მიერ ხელთათმანების გამოყენების მოთხოვნები:**

ხელთათმანები უნდა იყოს გამოყენებული ბასრ და ხის ნივთებთან (კაბელები, მეტალის ნივთები, ხის პალეტები) მუშაობისას.

მავნე/საშიშ ქიმიურ ნივთიერებებთან, ცხელ ზედაპირიან, მაღალი ძაბვის ქვეშ მყოფ დანადგარებთან და სხვა პოტენციურად საშიშ სამუშაობის ჩატარების დროს გამოყენებული უნდა იქნეს სპეციალური ტიპის ხელთათმანები (ქიმიურად მდგრადი, დიელექტრული, ლატექსის და სხვ.)

**მოთხოვნები სიმაღლეზე მუშაობის დროს ინდივიდუალური დაცვის საშუალებების მიმართ:**

კონტრაქტორის პერსონალისთვის, რომელიც ასრულებს სამუშაოებს სიმაღლეზე, სავალდებულო მოთხოვნაა ინდივიდუალური დაცვის საშუალებების გამოყენება.

ვარდნისაგან დაცვის ყველა საშუალება (ქამარი, დაზღვევის ბაგირები და სხვ) უნდა მოწმდებოდეს მინიმუმ 6 თვეში ერთხელ.

**სმენის ორგანოების დაცვა:**

სამუშაო ადგილები, სადაც ფიქსირდება მომეტებული ხმაური, იდენტიფიცირებული უნდა იყოს პიქტოგრამით და ასეთ ადგილზე უნდა იქნეს გამოყენებული სმენის დამცავი საშუალება.

**სასუნთქი ორგანოების დაცვა:**

რესპირატორები უნდა იქნეს გამოყენებული ყველა მტვრიან ადგილზე, ან სამუშაოების დროს, რომელიც წარმოქმნის მტვერს.

**დაავადებათა პრევენცია:**

კონტრაქტორის თანამშრომლები სიმპტომებით: დიარეა, ღებინება, სიყვითლე და სხვა ინფექციური დაავადებები, ასევე თანამშრომლები, რომლებსაც აქვთ ღია კანის ინფიცირებული ჭრილობები არ დაიშვებიან მაღალი რისკის ადგილებში სამუშაოდ.

მცირე ჭრილობები და გაღიზიანებული ადგილები კანზე უნდა დაიხუროს სტერილური პლასტირით. სავალდებულოა დამცავი ხელთათმანის გამოყენება.

**უბედური შემთხვევის დროს აუცილებელია:**

დამკვეთის პასუხისმგებელი მენეჯერის ინფორმირება.

ექიმის გამოძახება და მისი მოსვლის დალოდება. პირველადი სამედიცინო დახმარების გაწევა დაზიანებულისათვის.

გადაუდებელი ზომების მიღება, რათა აღიკვეთოს ტრავმული ზემოქმედების ფაქტორი სხვების მიმართ

სანამ გამოძიება დაიწყება, გარემოს შენარჩუნება, როგორც ეს იყო ინციდენტის დროს (თუ ეს არ წარმოადგენს საფრთხეს სხვების სიცოცხლის ან ჯანმრთელობის მიმართ). გარემოს შენარჩუნების შეუძლებლობის შემთხვევაში კი დააფიქსიროს არსებული სიტუაცია სქემებით და ფოტო-მასალით.

ორგანიზება გაუკეთოს ინციდენტის გამოძიებას.

წინასწარი ანგარიშები შეადგინოს უბედური შემთხვევის და ქონების დაზიანების შესახებ და წარუდგინოს დამკვეთს ინციდენტიდან 24 საათის განმავლობაში.

ხანძრის შემთხვევაში კონტრაქტორმა დაუყოვნებლივ უნდა შეაჩეროს პროცესი, შესაძლებლობისამებრ მოაცილოს წვადი მასალები საშიშ ადგილს, პირველადი საშუალებებით მოახდინოს ხანძრის ჩაქრობა, დაიცვას სახანძრო უსაფრთხოების დადგენილი წესები, გამოიძახოს სახანძრო დახმარების ბრიგადა და გადასცეს ინფორმაცია სამუშაოზე პასუხისმგებელ მენეჯერს და განყოფილების უფროსს.

კონტრაქტორს აქვს პასუხისმგებლობა ზიანზე, რომელიც მიადგა პერსონალს, გარემოს, საკუთრებას. კონტრაქტორის და სუბ-კონტრაქტორის პერსონალის დაზიანებაზე დამკვეთი არ იღებს პასუხისმგებლობას.

კონტრაქტორ ორგანიზაციას უნდა ჰქონდეს ხანძრის პირველადი ჩაქრობის საკუთარი საშუალებები.

**პასუხისმგებლობები წინამდებარე ინსტრუქციის მოთხოვნების დარღვევისათვის:**

პასუხისმგებლობა დამკვეთის ტერიტორიაზე საწარმოო უსაფრთხოების დაცვაზე აქვთ კონტრაქტორის თანამშრომელებს.

კონტრაქტორის პერსონალი სამუდამოდ კარგავს დამკვეთის ტერიტორიაზე შესვლის უფლებას შემდეგ შემთხვევებში:

სპირტიანი სასმელების გამოყენებისათვის სამუშაო ადგილზე, ან დამკვეთის ტერიტორიაზე ნასვამ მდგომარეობაში, ან ნარკოტიკული ზემოქმედების ქვეშ გამოცხადებისათვის.

სიგარეტის მოწევისათვის აკრძალულ ადგილებზე.

დამკვეთის საკუთრების მითვისებისათვის.

სიმაღლეზე მუშაობისას (2 მ-ზე ზემოთ) ვარდნისაგან დაცვის საშუალების გარეშე.

დამკვეთის ტერიტორიაზე ხულიგნური საქციელის შემთხვევაში.